OBH 1141/1995.
Az állampolgári jogok országgyűlési biztosa általános helyettesének jelentése
Ügyintéző: dr. Kovács Zsolt

Az eljárás megindulása:

Panaszos azért nyújtott be kérelmet az Országgyűlési Biztos Hivatalához, mert a házastársa testvérének önkormányzati bérlakása magánszemélyek tulajdonába került közvetlenül annak halála előtt. Kérte az eljárás törvényességének vizsgálatát.

A vizsgálat megállapításai

Az önkormányzati lakások elidegenítést végző szervezettől, és a körzeti földhivataltól beszerzett iratok alapján az alábbiakat állapítottam meg. 

Panaszos sógornője 1995. IV. 7-én kórházba került, ahonnan már többé nem tért vissza lakásába. A kórházban tudta meg panaszos, hogy a bérlakást magánszemély megvásárolta, amit később tovább is adott. Panaszos részére az adás-vételi szerződést nem mutatták meg, csupán a haszonélvezetre vonatkozó külön megállapodást, amely 1995. IV. 6-i dátummal készült, és a  tulajdon átadására, mint tényre utal. 

A bérlő, az önkormányzati bérlakást 1995. IV. 6-án kötött szerződéssel 312.800.- Ft-ért megvásárolta, de a vételár kifizetésére 1995. IV. 10-ig haladékot kapott. A bérlő, aki ezzel tulajdonossá vált, a lakást magánszemélynek elidegenítette. A Földhivataltól beszerzett adás-vételi szerződés tanui a vevő közvetlen hozzátartozói, és annak kelte 1995. április 13. volt, amikor eladó - panaszos szerint - a kórházban már nem volt tudatánál. A vételár 600.000.- Ft volt. Panaszos szerint testvére a bérlakás megvásárlásához szükséges pénzzel nem rendelkezett.
A hagyatékban a vételár megfizetésére utaló összeg nem maradt.

A panaszban foglaltak, és a beszerzett iratok alapján nem kizárt annak lehetősége, hogy az elhunyt örökösei pót-hagyatéki eljárást kezdeményezzenek, illetve polgári pert indítsanak az adás-vételi szerződés megtámadása iránt.

A vizsgálat megállapította, hogy az ügyben hatósági eljárási hiba, mulasztás, vagy jogszabályi visszásság nem történt, ezért a további eljárást alkotmányos visszásság hiányában megszüntettem, és panaszost csak álláspontomról tájékoztattam.

Budapest, 1997. február 19.

Dr. Polt Péter